google/wiki40b huggingface dataset:
Pelecorhynchidae

Utseende

De er middelsstore til ganske store fluer, 4-18 mm lange. Kroppen er vanligvis ensfarget mørk. Brystet (thorax) er tett hårkledt men mangler kraftige børster. Hårkledningen kan være ganske fargerik.
Hodet er tydelig avsatt fra kroppen, ganske stort og bredt, med store fasettøyne. Hos hannene møtes fasettøynene i pannen. I pannen sitter tre punktøyne (ocelli). Antennene består av opptil 10 ledd, der de to innerste (scapus og pedicellus) er noen større, de åtte ytterste er temmelig like av størrelse eller blir gradvis mindre utover. Denne antennetypen ligner mygg, og er ganske uvanlig hos fluer. Munndelene er av vanlig fluetype.
Vingene er store og nokså brede, med et årenett som ligner årenettene hos klegger. Det er to avlange, firkantede celler i den indre vingehalvdelen, en fire- eller femkantet celle utenfor og mellom disse og en avlang celle (cup) som ender i en spiss i den indre halvdel av vingebakkanten.
Beina er slanke, bakkroppen er kjegleformet.
Larvene er lange og tynne, sylindriske, og tilspisset i begge ender men mest i forenden. De består av 11 ledd. Huden er helt glatt uten noen slags utvekster. Hodekapselen er trukket helt inn i kroppen og ikke synlig utenfra. De har to par åndehull (spirakler), på det første og det siste leddet, men disse er veldig små og vanskelige å se.

Levevis

Larvene er knyttet til vann eller fuktige miljøer. Noen er trolig rent akvatiske (vannlevende), andre lever i fuktig jord. De er rovdyr.
De voksne fluene suger ikke blod, i alle fall noen arter besøker blomster.
Arizona International

Arizona International var et amerikansk nettverksselskap som opererte i 1980-årene.

Konsept

Arizona International solgte helseprodukter fra Arizona basert på bi-pollen som skulle hjelpe for allergi, magesår, leversykdom, høyt blodtrykk og leddgikt. Selskapets hadde et kraftig fokus på verving av stadig flere salgsrepresentanter i et pyramidelignende system. Disse ble lokket til å investere i konseptet mot utsikter til millionfortjeneste. Utbredelsen av konseptet i det norske markedet ble koordinert av Helge Normann som hadde tittelen president. Han etablerte i september 1984 selskapet Arizona International Norge AS med forretningsadresse i Oslo. Under seg hadde han rekruttert 18 distriktssjefer som hver måtte gå inn med en garantisum i størrelsesorden 50.000 til 300.000 kroner.

Konkurs

Driften av selskapet led under vanstyre, og og etter hvert ble likviditeten i selskapet presset. I november 1985 begjærte skattefogden i Oslo selskapet konkurs grunnet ubetalt moms. Totalt hadde da 3.200 nordmenn satset penger på konseptet. Ettersom Politiet hadde hatt selskapet under oppsikt i flere måneder før konkursbegjæringen ble Normann satt under etterforskning uten bobestyrerens begjæring. Bobestyrer Tor Eggesvik engasjerte imidlertid også amerikanske advokater for å undersøke om selskapets amerikanske eiere hadde foretatt ulovlig tapping av selskapet for verdier.
Til tross for konkursen var det sterk vilje til å dra i gang konseptet på nytt. Allerede før skattefogden slo til hadde en gruppe misfornøyde salgsrepresentanter startet opp sitt konkurrerende selskap Naturik. Normann følte seg grundig lurt av de amerikanske eierne, men hadde ikke mistet troen på konseptet og både han og kompanjongen Kjell Klynderud ønsket å kjøpe opp varelageret fra konkursboet for å starte opp et nytt selskap. Dette endte med at Klynderud fikk tilslaget for 900.000 kroner, og han etablerte da selskapet Arizona Products som etter kort tid skiftet navn til Harmony Products. Parallelt med den pågående politietterforskningen etablerte Normann selskapet Sun Flow Norge hvor han solgte de samme kosttilskuddene.

Etterspill

I etterkant av kollapsen ble Helge Normann tiltalt for underslag av 9,8 millioner kroner. Rettsprosessen trakk veldig ut i tid, og først i 1992 kom dommen der Normann ble frikjent for de vesentligste av forholdene han sto tiltalt for. Han ble idømt en bot på 4.000 kroner for feilføring av kassadagboken, men fikk samtidig tilkjent 50.000 kroner i erstatning.
I 2003 etablerte Helge Normann nettverksselskapet Green Planet.  Også dette selskapet hadde stort fokus på verving, og tiltrakk seg negativ oppmerksomhet både fra Lotteritilsynet og pressen før det gikk overende i 2006. Senere etablerte han også konseptet GoodleAdz.
Kjell Klynderud startet i 1986 opp salg av «strukturert vann» fra selskapet Bioline Water.
Chilinøtter

Ernæring

Selv om nøtter generelt regnes som sunn snacks, er chilinøtter et unntak, grunnet tilberedningsmetoden og den store kryddermengden.
Megapsyrassa

Utseende

Middelsstore, lang og slanke, blankt gulbrune til brunsvarte trebukker. Antennene er tynne og kortere enn kroppen, pronotum rundet, dekkvingene litt avsmalnende bakover med to tenner i spissen. Beina er middels lange, nokså slanke.

Levevis

Larvene lever i død ved, mest av løvtrær.

Utbredelse

Artene er kjent fra Mexico i nord til Colombia i sør.
Stefan Marinovic

Landslaget

Han ble tatt ut i New Zealands tropp til FIFA Confederations Cup 2017 i Russland.
Roskilde Fjord

Byer

Byene Frederiksværk, Frederikssund, Jægerspris, Jyllinge og Roskilde ligger alle ved kysten av Roskilde Fjord.
Auzon-skrinet

Franks Casket (Franks skrin) eller Auzon-skrinet, som også blir kalt Auzon Runic Casket, er det moderne navnet på et 22,9 cm langt, 19 cm bredt og 10,9 cm høyt skrin av hvalbenplater som er dekket på utsiden med utskårne bilder i relieff og med tilhørende innskrifter i anglo-saksiske runer og latinske bokstaver. En regner med at det er laget i Northumbria i  England i det åttende hundreåret, men hadde etter en ukjent forhistorie havnet hos en bondefamilie i landsbyen Auzon i distriktet Haute Loire i Frankrike. På tysk blir skrinet som oftest kalt  Runenkästchen von Auzon (runeskrinet fra Auzon) og tilsvarende på fransk, Coffret d'Auzon eller Coffret runique d'Auzon. 
Navnet «Franks skrin» er en honnør til briten Augustus Wollaston Franks, som fikk kjøpt skrinet etter at det var lagt ut salg  som løse plater i en antikvitetsbutikk i Paris, og i 1867 donerte han det til British Museum i London. På lokket var feltene langs langsidene brukket av, og det som kan ha vært de opplysende innskrifter, i likhet med de som finnes langs randen på andre platene har gått tapt. Den høyre sideplaten fulgte heller ikke med; platen ble senere funnet på gården og kjøpt inn av Bargello-museet i Italia.
Skrinet er interessant i skandinavisk sammenheng  fordi det på frontplaten finnes en scene som kan gjenkjennes fra både historien om den mytiske mestersmeden Volund som er beskrevet i Volundkvadet (Volundarkviða) i Den eldre Edda, og fra en av scenene på en førkristen bildestein som har fått navnet «Ardre kyrka (VIII)», funnet under gulvet i Ardre kirke på den svenske øya Gotland i Østersjøen. Denne bildesteinen er tidfestet til 700 – 800 e.Kr.
På Franks skrin er scenen fra myten om Volund kombinert med en scene som viser de tre vise menn (også omtalt som magikerne etter persisk: magoi) på besøk hos Maria og Jesus, poengtert ved at det over hodet på dem er skrevet «De tre vise menn» med runer. Ellers viser andre bilder på skrinet både de mytiske tvillingene Romulus og Remus, kjente fra mytene om grunnleggingen av Roma, den første jødisk-romerske krigen (begge er identifiserbare på grunn av innskrifter), og andre hendelser som er vanskelige å tolke.
Hvilke autoritet skrinet ble laget for, hva det har blitt benyttet til, og hvordan de ulike scenene skal tolkes i forhold til den åpenbare kristne scenen med Jesus, Maria og de tre vise menn, er fremdeles uløste spørsmål som mange har forsøkt gi svar på.
Kopi

Kopi (gjennom tysk, fra middelalderlatin copia, «avskrift», avledet av latin copia, «mengde») henviser til gjenpart, avtrykk, avskrift, duplikasjon av et objekt, informasjon, eller en artefakt basert på at en kan identifisere flere forekomster av objektet, informasjonen eller artefaktet enn det opprinnelige.
Thomas Becket

Bakgrunn

Becket var av normannisk avstamning, faren var kjøpmann i London. En påstand om at moren var sarasener finnes det ingen historisk vitenskapelige holdepunkter for.
Munker lærte ham å lese og skrive. Han studerte så i Paris.

Tidlig karriere

Etter hjemkomsten fra en studiereise fikk han i 1141 tjeneste hos erkebiskop Theobald av Canterbury. Han oppfordret ham til videre studier i Auxerre og så ved universitetet i Bologna. Thomas Becket studerte der sivilrett og kirkerett.
I 1154 gjorde erkebiskopen av Canterbury han til erkediakon.

Kansler

Et år etter ble han - nok etter anbefaling fra erkebiskop Theobald - rådgiver og kansler for kong Henrik II av England. Som kansler var Becket «kongens mann» i tykt og tynt. I samtiden ble relasjonen mellom de to ansett som usedvanlig. Det ble sagt at det var som om de begge hadde ett hjerte og én forstand.

Erkebiskop

I 1161 døde erkebiskop Theobald. Den 2. juni 1162 mottok Thomas Becket prestevielsens sakrament, og dagen etter bispevielsen. Som ny erkebiskop av Canterbury var Becket nå primas for England. Hans venn kong Henrik II betraktet denne utvikling som et taktisk gunstig trekk. Allerede i forveien hadde Thomas og Henrik II hatt forskjellig oppfatning hva gjaldt kirken og dens rettigheter. Thomas hadde en gang sagt åpent til kongen at han, dersom han var erkebiskopen, ville sett seg nødsaget til å motsette seg ham.
Kongen kan ikke ha tatt dette inn over seg, for da det skulle utnevnes ny erkebiskop, ville kongen ha ham i denne stillingen. Han regnet slik med å få kirkens støtte til sin politikk. Men som biskop valgte Becket å være lojal mot kirken, dermed kom han i opposisjon til Henrik II. 
Han gikk i landflyktighet, men vendte tilbake til England etter et forlik med kongen. Det ble kortvarig, og Becket ble hugget ned og myrdet i Canterburykatedralen om kvelden 29. desember 1170. Drapet vakte oppsikt i hele Vest-Europa, og paven kanoniserte Becket i 1173 etter det gikk rykter om mirakler ved hans grav. Året etter måtte kongen gjøre offentlig kirkebot ved hans grav, og katedralen med St. Thomas' grav ble Englands nasjonalhelligdom.

Annet

Konflikten mellom kongen og biskopen er skildret i skuespillet Mordet i katedralen av T.S. Eliot, og i filmen Becket med Richard Burton i rollen som biskopen og Peter O'Toole i rollen som kongen.
Sankt Thomaskirken på Filefjell i Norge var vigslet til den hellige Thomas Becket.
Hunnevatn pumpestasjon

Hunnevatn pumpestasjon er en pumpestasjon for vann i Sirdal kommune i Vest-Agder. Stasjonen pumper vann fra innsjøen Hunnevatn i Dirdalsvassdraget, til innsjøen Gravatn i Siravassdraget.  Gravatn er vannmagsin for Tjørhom kraftverk. Høydeforskjellen mellom innsjøene er 13 meter.
Vannet transporteres i en vannvei under fjellet Halseheii. 
Stasjonens har en installert effekt på 2 MW fordelt på fire pumper. Pumpene har francisturbiner. Stasjonenens slukevne er 4x3m3/s.
Prodigy

Prodigy Communications Corporation (også Prodigy Services Corp., Prodigy Services Co., Trintex) var en onlinetjeneste som tilbød brukerne tilgang til et bredt tilbud av nettverktjenester, inklusive nyheter, vær, shopping, oppslagstavler, spill, avstemninger, ekspertartikler, banktjenester, aksjeinformasjon, reiser og en rekke andre muligheter.
De første brukerne anvendte PC-er for å få tilgang til Prodigy-tjenesten gjennom POTS eller X.25-oppkobling. Fra begynnelsen ble 1200 bit/s modem støttet. I et forsøk på å gi et raskere og mer stabilt modemmarked, tilbød Prodigy lavkostnads 2400 bit/s interne modemer til brukerne med rabatt. Snart tilbød Prodigy også 56 kbit/s modem istedet.
Selskapet hevdet at de var først med en onlinetjeneste for forbrukere, via omtale av sitt grafiske grensesnitt og grunnleggende arkitektur til forskjell fra CompuServe, som startet i 1979 og anvendte et kommandogrensesnitt.
I 1990 var Prodigy den nest største onlinetjenesten, med 465 000 abonnerende brukere, rett bak CompuServes 600 000 brukere.
Fra starten var hovedkontoret i White Plains i New York, men en stund senere flyttet hovedkontoret til Austin i Texas.
Takashi Shoji

Karriere

Takashi Shoji startet sin profesjonelle karriere i Kashiwa Reysol i 1990. Han har også spilt for Montedio Yamagata og Oita Trinita.
Kirk Hammerton

Stedsnavnet

Stedsnavnet er sammensatt av to ledd, første henviser til kirken, avledet fra norrønt kirkja, og andre ledd til familien Hamerton som eid land her på 1500-tallet. (H)ambretone har betydningen («Hammerton med kirken»), og er dokumentert i Domesday Book for 1086. Hamerton synes å være avledet fra det angelsaksiske plantenavnet hamor (hvis mening ikke er sikker) + tūn, «bosetning, gård, eiendom».

Historie

Det har vært bosetning i området siden jernalderen, i henhold til nyere arkeologiske undersøkelser. Voller, assosiert med hus, er antagelig eldre enn romersk tid. Husene var sirkelformet og til 10 meter i diameter og det er bevis for at takene ble støttet av stående tømmerstokker, og lagergroper var skåret ned i gulvet.
Romerne tok kontroll over dette området av Britannia en gang fra år 70 e.Kr. En romersk veg fra Cattal til Aldborough, stedet for en romersk bosetning, og til York, grenser mot Kirk Hammerton på dens vestlige side. 
Kirken Saint John the Baptist's Church, dedikert til Johannes Døperen, en gammel steinkirke, er bygd av grovt tilhugde steiner av alle former og størrelser. Det er «utvilsomt mange deler av den som er opprinnelige [angel]saksisk» fra før 1066 mens det øvrige er rundt 600 år gammel. Ettersom det er få gjenværende kirkebygg fra førnormannisk tid har den angelsaksiske kirken historisk betydning. Landsbyen, som er oppkalt etter landsbykirken, gir også en antatt alder for begge, en gang mellom 500 og 900. Kirk Hammerton er nevnt i Domesday Book for 1086 under sitt daværende navn, Altera Hanbretone, som betyr «landsby på en ås». Den normanniske opptegnelsen nevner at det var land for seks ploger, en mann ved navn John, vasall av Osbern, har to ploger (med land), og at det er en prest, kirke, og en brønn der, foruten et fiskeri.
I henhold til York Diocesan Register, kirkeregisteret tilhørende erkebiskopen av York av 1541, var landsbykirken opprinnelig dedikert den hellige Quintinus, en helgen fra slutten av 200-tallet, og i henhold senere legender en kristen romer som misjonerte i Gallia. Dette er den eneste kirken som var knyttet til Quintinus. Når kirken ble assosiert til en ny helgen og grunnen for dette er ikke kjent, muligens skjedde det i forbindelse med reformasjonen i England. Kirken ble restaurert i 1834 og på nytt i 1891, og landsbyen hadde tidligere også et kapell siden 1821.
Menn fra landsbyen var med og slåss i slaget ved Marston Moor vest for York under den engelske borgerkrigen og som skjedde den 2. juli 1644. De drepte landsbyboerne er gravlagt i kirkegården.
En stor herskapsbolig, Kirk Hammerton Hall, ble bygget i 1768, og har formet og vært et midtpunkt for landsbyen siden.
Chitron

Utseende

En middelsstor, avlang, brunlig trebukk. Dekkvingene er jevnbrede og har markerte, rettvinklede "skuldre". Antennene er tynne og betydelig lengre enn kroppen. Pronotum er rektangulært sett ovenfra uten pigger på kantene.

Utbredelse

Arten er utbredt i det sørøstlige Brasil.
USS «Michigan» (SSGN-727)

Konstruksjon og idriftsettelse

USS Michigan ble bygget av General Dynamics Electric Boat i Groton i Connecticut, og ble innsatt i tjeneste 11. september 1982. Michigan ankom Bangor, Washington, 16. mars 1983 og fullførte 66 strategiske avskrekkelsespatruljer. Hun ble opprinnelig designet og driftsatt som en plattform for utskyting av 24 ballistiske missiler av typen UGM-133 Trident II med kjernefysiske stridshoder.

Konvertering til SSGN

I juni 2007, ble Michigan konvertert til typen SSGN ved Puget Sound Naval Shipyard. Skrogsklassifiseringsymbolet ble da endret fra SSBN-727 til SSGN-727. I tillegg ble Michigan konvertert til å bære kryssermissiler av typen Tomahawk.

Etter konvertering

12. desember 2009 returnerte Michigan til Naval Base Kitsap, hjemmebasen hennes, hvor hun fullførte hennes første utplassering etter SSGN-konverteringen. Utplasseringen begynte 10 november 2008, og inkluderte en rekke oppdrag. Båten fullførte også flere teatersikkerhetssamarbeids-oppdrag med Pacific Rim-nasjoner.
28 juni 2010 var Michigan en av 3 ubåter i Ohio-klassen som var involvert i en amerikansk respons til kinesisk missiltesting i Øst-Kina-havet. Michigan, Ohio og Florida dukket over overflaten samtidig i farvannene til Sør-Korea, Filippinene, og Det britiske territoriet i Indiahavet respektivt.
Ulekjørka

Ulekjørka (Bagn stavkirke) var en stavkirke med hevet midtrom som stod i bygda Østre Bagn i Sør-Aurdal, Oppland. Den er en av mange tapte stavkirker og lite er kjent om kirken utover noen få sporadiske skriftlige kilder og rester av en portal som nå er i København.
I et diplom fra 1375 omtales «Bagns kirkiu sookn a Waldræs» men allerede i 1327 nevnes «ecclesia de Reglir cum capella»
Når kirken ble revet er ikke kjent. I Bagn kirkes historie (1968) anslås tidspunktet til rundt 1700, men så sent som i 1796 omtales et kapell som kan ha vært kirken. Lorentz Dietrichson oppgir «f. 1736» som rivningsår.

Kirkestedet i dag

Deler av kirkegårdsmuren skal ha eksistert rundt 1840, men det ble pløyd i området rundt 1860, og det er ingen synlige rester etter tuften i dag. Området er imidlertid markert. Det er satt opp en minnestein og et enkelt trekors, og det går merket sti inn til området fra fylkesvei 219.
Albert Nordengens plass

Albert Nordengens plass er en plass på Tjuvholmen i Oslo som sto ferdig i 2012.
Plassen er endepunkt for Tjuvholmens hovedgate Tjuvholmen allé. Mot vest går en trapp fra plassen til kanalen mellom Holmen og Skjæret og inngangene til de to bygningene der Astrup Fearnley Museet holder til.
På plassen stå utsiktstårnet Tjuvtitten, 83 meter høyt og tilgjengelig for publikum i sommersesongen ved en heis opp til 54 meter over havnivået.
Plassen er oppkalt etter Albert Nordengen (1923–2004), ordfører i Oslo fra 1976 til 1990, og den ble innviet av Oslos ordfører Fabian Stang 31. august 2012. Bysten av Nordengen som står på plassen er utført av Nina Sundbye og støpt i bronse.
Singapores undergrunnsbane

Singapores undergrunnsbane (engelsk: Mass Rapid Transit) er et tunnelbanesystem som er grunnstenen i Singapores kollektivtransportsystem. Undergrunnsbanen dekker hele bystaten Singapore. Første delen av systemet åpnet 7. november 1987 og systemet har i 2010 4 linjer og 79 stasjoner fordelt på 129,7 km.

Historikk

I 1967 spådde byutviklerne i Singapore at landet kunne trenge et bane-basert kollektivtransportsystem innen 1992. Man debatterte også om landet skulle satse på et kollektivtilbud basert utelukkende på busser. Men den løsningen ville ikke vært tilfredsstillende siden bussinfrastrukturen ville kommet til å konkurrere om tomter i det allerede overfylte Singapore. Den opprinnelige S$5 milliarder investeringen i den første linjen var den største offentlige byggeprosjektet i Singapore til da. Byggingen begynte 22. oktober 1983 ved Shan Road. Nettverket ble bygget i flere stadier og Nord-sør-linjen ble gitt prioritet siden den gikk igjennom Singapore sentrum der behovet for kollektivtransporttilbudet var størst. 7. november 1987 ble den første seksjonen, bestående av 6 km med spor og fem stasjoner, av Nord-sør-linjen ferdig. Da nettverket ble offisielt åpnet 12. mars 1988 av Singapores statsminister Lee Kuan Yew hadde systemet vokst ytterligere 15 stasjoner. 6. juli 1990 åpnet Øst-vest-linjen med ytterligere 21 stasjoner. Den første byggefasen av nettverket ble fullført to år foran skjemaet.
Nettverket har siden blitt utvidet ytterligere. Blant annet en S$1,2 milliarder utvidelse av Nord-sør-linjen til Woodlands som sto ferdig 10. februar 1996. I løpet av 1990-tallet ble det bygget tre bybanelinjer i tillegg til undergrunnsbanen. I 2002 sto utvidelsen til Changi lufthavnen ferdig. Nord-øst-linjen som var den første linjen som ble drevet av SBS Transit åpnet 20. juni 2003 og var den første helautomatiserte førerløse linjen i verden.

Circle-linjen

Når Circle-linjen står ferdig i 2012 vil den være 35,7 km lang med 31 stasjoner. pr. (2010) er 16 stasjoner i drift. Circle-linjen forbinder alle de andre undergrunnslinjene og gjør det mulig for de reisende å unngå de trafikkutsate stasjonene City Hall og Raffles Place. Hittil er kun steg 1-3 satt i drift mens steg 4 og 5 vil komme i drift i 2011.

Downtown-linjen

Linjen er under planlegging. Når den blir ferdig vil den bestå av 40 km med spor og 33 stasjoner som vil forbinde nordvestlige og østlige deler av Singapore med Marina Bay og Singapore sentrum (CBD). Linjen kommer til å bli ferdig i tre steg, det første steget åpner i 2013, det andre i 2015 og det siste i 2016.

Thomson-linjen

Thomson linjen er planlagt med 27 km med spor og 18 stasjoner. Linjen vil starte ved Marina Bay og ende i den nordlige delen av Singapore. Den er planlagt fullført i 2018.
Metopoceris

Utseende

Små til middelsstore, blanke, metallglinsende bladbiller, gjerne med purpurfargede tverrbånd på dekkvingene.

Levevis

I likhet med de fleste andre bladbiller lever disse artene på planter. Artene i denne slekten er knyttet til planter i søtvierfamilien, der de gnager uregelmessige hull i bladkantene.

Utbredelse

Slekten er utbredt i Mellom- og Sør-Amerika.
Måneflekket markblomsterflue

Utseende

En middelsstor (8-11 mm), gul og svart blomsterflue. Arten kan ligne på glassvinget markblomsterflue (Eupeodes lundbecki), men er i gjennomsnitt noe mindre, og kan kjennes på fra denne på at vinkelen fasettøynenes forkanter danner er spiss til rett, ikke stump som hos E. lundbecki. Fasettøynene er nakne. Antennene er brune, ansiktet helt gult eller med en kort, svart midtstripe. Thorax er litt matt svart, på sidene med tette, gule hår, scutellum er grågult. Bakkroppen er svart med tre par lysgule, mer eller mindre kommaformede flekker. Beina er gulbrune, vingene glassklare med brunt vingemerke.

Levevis

Larvene lever av bladlus. De voksne fluene kan finnes fra april til september og besøker mange slags blomster. Denne arten kan, i likhet med vanlig markblomsterflue, foreta store massevandringer.

Utbredelse

Denne arten finnes i nesten hele Palearktis. I Norge er den funnet over hele landet bortsett fra på snaufjellet, men forekommer bare som streif-individer i Troms og Finnmark.
Eugen Leviné

Liv og virke

Eugen Leviné ble født inn i en jødisk kjøpmannsfamilie og flyttet til Tyskland i 1897. Han gikk på gymnasiet i Wiesbaden og studerte jus i Heidelberg. Han deltok i 1905-revolusjonen i Russland, og var der medlem av Det sosialistrevolusjonære partiet. I Russland ble han fengslet og mishandlet flere ganger. Han reiste tilbake til Tyskland i 1909, der han tok eksamen i nasjonaløkonomi.
Leviné deltok i krigstjeneste under andre verdenskrig, til han ble dimittert i 1916. Han meldte seg da inn i USPD. Leviné deltok i januarkampene i Berlin i 1919, og reiste i mars samme år til München der han deltok i grunnleggelse av KPD.  
Under hans ledelse av KDP, avviste partiet «liksom-rådsrepublikken» som de kalte den («Scheinräterepublik»), (7.-13. april 1919). Han ble leder av Münchener Räterepublik (13.4.-3.5.1919), til han gikk av 27. april 1919. Etter at revolusjonen var slått ned av frikorpsene 3. mai 1919, gikk Leviné først under jorden, men ble arrestert 13. mai. Han ble stilt for retten, dømt til døden og henrettet 5. juni 1919.
Leviné ble kjent for sitt utsagn under rettssaken, om at «vi kommunister er alle sammen døde på ferie».
Zarinae Sapong

2014

Sapong deltok i Mikronesialekene 2014, der Nord-Marianene fikk sølv på 4 x 100 meter stafett. Individielt kom hun på 15.-plass på 100 meter, femteplass på 200 meter og fjerdeplass på 400 meter.

2016

Under VM i friidrett innendørs 2016 satte hun ny personlig rekord i forsøksheatet, med 8,70 sekunder, men fikk 43. beste tid og nådde ikke semifinalene. 
I juni deltok hun i Mikronesiamesterskapet i friidrett 2016, der hun vant 100 og 200 meter. På 200 meter satte hun ny mesterskapsrekord med 27,87 sekunder. I tillegg fikk hun sølv på 400 meter, bak Maria Ollet fra Guam. Nord-Marianene fikk bronse på 4 x 100 meter og 4 x 400 meter stafett, med Sapong på laget.
Hun deltok også i U20-VM i friidrett 2016, men fikk 45. beste tid i forsøksheatet, og gikk ikke videre til semifinalene.

2017

Hun representerte Nord-Marianene under VM i friidrett 2017, men ble slått ut i forsøksheatet på 100 meter. Hun satte der personlig rekord med 13,29 sekunder.